  Туспуктэм udmurt.ru сайтысь Удмурт дунне Толон, 6-тӥ оштолэзе, Москваын Россиысь сюрес агентстволэн кивалтӥсез Роман Новиков Удмуртилэн Тӧроеныз Александр Бречаловен пумиськылӥз. Ужрадэ пыриськизы Росавтодорлэн кивалтӥсезлэн воштӥсез Игорь Костюченко, Удмуртиысь транспортъя но сюрес хозяйствоя министр Алексей Горбачев. Пумиськонын «Кышкыт луисьтэм но ӟеч сюресъёс» нацпроектлэн улонэ пыӵамезлы йылпумъянъёс лэсьтӥзы. Кылем арын со улсын шаерамы 111 объект тупатэмын вал (огъя кузьдалаез — 139,6 иськем). Со понна 2,2 миллиард быдтэмын, пӧлысьтыз 720 миллионэз — федерал бюджетысь. Гуртлэн араз уно гурт сюресъёс тупатъямын вал. Туэ Удмуртиын 115 объектэз тупатыны чаклаське (огъя кузьдалаез — 131 иськем). Со понна 2,8 миллиард манет висъямын, пӧлысьтыз 1,17 миллиардэз — федерал бюджетысь. — Сюресъёсты котыр ласянь тупатъяно: ӧвӧл вунэтоно тротуаръёс сярысь но, — вераз Удмуртилэн Тӧроез Александр Бречалов, — туэ чакласькомы больницаос, школаос, нылпи садъёс доры нуись сюресъёсты тупатъяны. Со сяна пумиськонын пусйизы, 2021-тӥ арын, 2020-тӥ арен ӵошатыса, шаерамы авариослэн лыдзы 15,3 процентлы усиз шуыса.  